paragraph_text: Na Townsendovim su se samostalnim albumima, koje karakterizira miješanje hard rocka i progresivnog metala, ali i ambijentalne i new-age glazbe, pojavljivale mnogobrojne postave koje su činili asistirajući glazbenici. Godine 2003. osnovao je The Devin Townsend Band, grupu s trajnom postavom članova koja je snimila dva njegova samostalna albuma te išla s njim na turneju radi njihove promocije, no već 2007. godine raspustio je i The Devin Townsend Band i Strapping Young Lad kako bi predahnuo od učestalih turneja i proveo više vremena sa svojom obitelji. Nakon dvogodišnje pauze u radu ponovo nastavlja snimati te najavljuje novi projekt Devin Townsend Project. Projekt je prvotno trebao objaviti samo četiri albuma skladana i napisana u različitim glazbenim stilovima (Ki, Addicted, Deconstruction i Ghost), no Townsend je ipak nastavio njegov rad, pišući, skladajući i odlazeći na turneje s ostalim članovima grupe.